《夜雪有怀范玉厓叔中朱沧洲孟辩》
宋代·吴哲

江南地薄雪并寒，缘江矮屋茅复单。
析薪束缊空燎眼，春阳不暖先生槃。
田家利酤常苦酸，东家垆头量子宽。
山公八斗焉足醉，少须暂解双眉菆。
门前柳花飞作团，瑶田珠树森阑干。
邹枚僵卧竟不起，对此欲赋谁同欢？南州俊髦陆与韩，躁
进误刷凌云翰。
售才阮生急一官，肉眼不肯空曹瞒。
沧洲渺弥，玉厓巑岏。
二仙者流，同余肺肝。
进直任公钩，退屑淮王丹。
宗儒唱导富儒学，妙斡造化归豪端。
乃谓仲尼颜子不死亦易事，忍见后天日月凋双丸。
今夕复何夕，三山皆白鸾。
我欲邀二仙，授简发漫汗。
仙兮素爱我，御风谅非难。
戒儿预沽客一石，此醉要吸六合万顷冰壶干。

作者简介：吴哲，字吉甫，临海（今属浙江）人。宁宗嘉定十六年（一二二三）进士（《嘉定赤城志》卷三四）。